নির্বাচনকালীন সরকার ও সংসদ প্রসঙ্গে আওয়ামী লীগের সভাপতিমণ্ডলীর সদস্য মুহম্মদ ফারুক খান কালের কণ্ঠকে বলেন, ‘সংবিধানে বলা আছে সংসদের মেয়াদ পাঁচ বছর। মেয়াদপূর্তির আগের তিন মাসের মধ্যে নির্বাচন করতে হবে। ফলে যখন নির্বাচন হবে তখন বর্তমান সংসদ বহাল থাকবে। তবে নির্বাচনের তফসিল ঘোষণার পর আর সংসদ বসবে না। যদি কোনো বিশেষ পরিস্থিতি সৃষ্টি হয়, তখন সংসদ বসতে পারবে। আর নির্বাচনকালে সংসদ সদস্যগণ তাঁদের সরকারি সুযোগ-সুবিধা পাবেন না।’ তিনি বলেন, ‘নির্বাচনকালে যে সরকার থাকবে সেখানে বিএনপির কোনো অংশগ্রহণ থাকবে না। সংসদে প্রতিনিধিত্ব আছে এমন দলগুলোর প্রতিনিধি থাকবে মন্ত্রিসভায়। গত নির্বাচনে বিএনপির সংসদে প্রতিনিধিত্ব ছিল। তখন তাদের নির্বাচনকালীন সরকারে অংশগ্রহণের আহ্বান জানানো হয়েছিল। কিন্তু তারা সাড়া দেয়নি। বিগত পাঁচ বছরে তারা গণতন্ত্রকে সংহত করতে কোনো ভূমিকা রাখেনি। উল্টো গণতন্ত্রকে নসাৎ করার নানা চক্রান্তে লিপ্ত থেকেছে। ফলে তাদের নির্বাচনকালের সরকারে রাখতে হবে কেন?’